गैरजिम्मेवार गतिविधिका कारण सरकार असफल : कांग्रेस
प्रमुख प्रतिपक्ष दल कांग्रेसको संसदीय दलको बैठकले अलोकतान्त्रिक र संसदीय मूल्य मान्यताविरुद्ध कार्य नगर्न सरकारलाई चेतावनी दिएको छ । आइतबार संसद् भवनस्थित ल्होत्से हलमा बसेको संसदीय दलको बैठकले सरकारलाई लोकतान्त्रिक मूल्यमान्यताविरुद्ध कदम नचाल्न चेतावनी दिएको हो । 
काठमाडौँ — प्रमुख प्रतिपक्ष दल कांग्रेसको संसदीय दलको बैठकले अलोकतान्त्रिक र संसदीय मूल्य मान्यताविरुद्ध कार्य नगर्न सरकारलाई चेतावनी दिएको छ । आइतबार संसद् भवनस्थित ल्होत्से हलमा बसेको संसदीय दलको बैठकले सरकारलाई लोकतान्त्रिक मूल्यमान्यताविरुद्ध कदम नचाल्न चेतावनी दिएको हो । बैठकपछि सञ्चारकर्मीहरूसँग कुरा गर्दै प्रमुख सचेतक रमेश लेखकले सरकारले अर्को अधिवेशन बजेट अधवेशनका लागि पर्याप्त समय हुँदाहुँदै अप्रत्याशित र असामयिक रूपले संघीय संसदको चालु अधिवेशन अन्त्य गर्ने निर्णय गरेकोतर्फ कांग्रेसको ध्यान गम्भीर रुपले आकृष्ट भएको बताएका हुन् ।संघीय संसद्‍मा सबै विपक्षी दलहरूले आम नागरिकसँग प्रत्यक्ष सरोकार भएको सहकारीमा वचत भएको रकम हिनामिना, अपचलन, दुरुपयोग र ठगी भएको विषय उठाउँदै आए पनि सरकारले बेवास्ता गरेको उनले बताए ।'सदनमा विचाराधीन विधेयक पारित गर्न पनि सरकारको गम्भीरता, जिम्मेवारीपन र जवाफदेहिता देखिएन । फलस्वरुप: महत्त्वपूर्ण कानुन निर्माण नभइकनै अधिवेशनको सरकारले अन्त्य गर्ने निर्णय गर्‍यो । नेपाली कांग्रेस संसदीय दलको यो बैठक सरकारका गैरजिम्मेवार गतिविधिका कारण सरकार स्वयं असफल भएको ठहर गर्दछ,' प्रमुख सचेतक लेखकले भने । बैठकले सरकारका यस्ता लापर्बाहीले संघीय लोकतान्त्रिक गणतन्त्रात्मक शासन र संसदीय व्यवस्था नै कमजोर हुने विषयमा चिन्ता व्यक्त गरेको पनि लेखकले बताए । 